b'\n_START_ARTICLE_\n\xc5\xa0entjakobsko gledali\xc5\xa1\xc4\x8de Ljubljana\n_START_PARAGRAPH_\n\xc5\xa0entjakobsko gledali\xc5\xa1\xc4\x8de Ljubljana, ki deluje od leta 1920, je verjetno najstarej\xc5\xa1e stalno repertoarno ljubiteljsko gledali\xc5\xa1\xc4\x8de v Evropi. Nahaja se v prvem nadstropju  Mestnega doma na  Krekovem trgu 2 v sredi\xc5\xa1\xc4\x8du Ljubljane. Ima status dru\xc5\xa1tva, ki deluje v javnem interesu na podro\xc4\x8dju kulture, sestavljajo pa ga ljubiteljski igralski ansambel, poklicna uprava in tehnika ter profesionalni zunanji sodelavci z gledali\xc5\xa1kega podro\xc4\x8dja.\n_START_SECTION_\nZgodovina\n_START_PARAGRAPH_\nDru\xc5\xa1tvo \xc5\xa0entjakobsko gledali\xc5\xa1\xc4\x8de je za\xc4\x8delo svojo kulturno pot leta 1920, ko je za\xc4\x8dela skupina prostovoljcev delovati v otro\xc5\xa1kem zaveti\xc5\xa1\xc4\x8du v Florjanski ulici. Naslednje leto je bila uprizorjena prva predstava, Strindbergov Pelikan, leta 1927 pa je bil za teko\xc4\x8do sezono prvi\xc4\x8d razpisan abonma. Gledali\xc5\xa1\xc4\x8de je do\xc5\xbeivelo velik razmah leta 1932 z vselitvijo v Mestni dom, kjer deluje \xc5\xa1e danes. Leta 1941 je italijanski okupator poru\xc5\xa1il oder, dru\xc5\xa1tvo pa se je zavezalo \xc5\xa1tiriletnemu kulturnemu molku. Ta za\xc4\x8dasna prekinitev delovanja je bila tudi edina v zgodovini gledali\xc5\xa1\xc4\x8da. Takoj po vojni so \xc4\x8dlani sami zgradili nov oder in spet za\xc4\x8deli redno delati. Tik pred nastankom  Mestnega gledali\xc5\xa1\xc4\x8da ljubljanskega (1949) je pri\xc5\xa1lo do idej, da se samo \xc5\xa0entjakobsko gledali\xc5\xa1\xc4\x8de reorganizira v nekak\xc5\xa1en mestni teater, vendar do realizacije zaradi spo\xc5\xa1tovanja tradicije in specifi\xc4\x8dnosti tega gledali\xc5\xa1\xc4\x8da ni pri\xc5\xa1lo. Obdobje med letoma 1947 in 1965 velja z nastavljenim stalnim re\xc5\xbeiserjem in nekaterimi zaposlenimi (tudi igralci) za \xc2\xbbpolpoklicno dobo\xc2\xab\xc2\xa0\xc5\xa0entjakobskega gledali\xc5\xa1\xc4\x8da, ki se je kon\xc4\x8dala s pridru\xc5\xbeitvijo Zvezi Svobod (dana\xc5\xa1nji  Zvezi kulturnih dru\xc5\xa1tev), v okviru katere je za\xc4\x8delo gledali\xc5\xa1\xc4\x8de vsako leto sodelovati na sre\xc4\x8danjih dramskih amaterskih skupin Slovenije. Konec 50. let je ustanoviteljske pravice in dol\xc5\xbenosti do teatra je prevzel Mestni svet, 60. leta pa so prinesla \xc5\xa0entjakobskemu gledali\xc5\xa1\xc4\x8du ve\xc4\x8d prostorov v prvem nadstropju Mestnega doma (izselila se je poklicna gasilska brigada), na repertoarnem podro\xc4\x8dju pa, celo po osnovnih profesionalnih kriterijih, nadpovpre\xc4\x8dno \xc5\xa1tevilo predstav in uprizoritev. S sezono 1964/1965 so za\xc4\x8deli \xc4\x8dlani ob vsaki premieri izdajati gledali\xc5\xa1ki list. 1986. leta je Mestni dom postal ljubljanska kulturna hi\xc5\xa1a. V pritli\xc4\x8dju, kjer je imelo poleg gasilcev kasneje svoje prostore \xc5\xa1e trgovsko podjetje Sadje-zelenjava, je nastalo Lutkovno gledali\xc5\xa1\xc4\x8de Ljubljana. \xc5\xa0entjakobsko gledali\xc5\xa1\xc4\x8de je dobilo nov oder, izbolj\xc5\xa1ano tehniko, prostornej\xc5\xa1e zaodrje, nove pisarni\xc5\xa1ke prostore, prostor za arhiv v drugem nadstropju Mestnega doma... Leta 1996 je dru\xc5\xa1tvo iz rok tedanjega predsednika dr\xc5\xbeave  Milana Ku\xc4\x8dana prejelo Znak svobode, visoko dr\xc5\xbeavno odlikovanje za zasluge v ljubiteljski gledali\xc5\xa1ki dejavnosti in bogatenje slovenske kulture. Zaradi uspehov in kakovosti je ministrstvo za kulturo leta 1997 podelilo \xc5\xa0entjakobskemu gledali\xc5\xa1\xc4\x8du status dru\xc5\xa1tva, ki deluje v javnem interesu na podro\xc4\x8dju kulture.\n_START_SECTION_\nDelovanje \xc5\xa0entjakobskega gledali\xc5\xa1\xc4\x8da\n_START_PARAGRAPH_\nDru\xc5\xa1tvo danes \xc5\xa1teje preko sto \xc4\x8dlanov. Igralci \xc5\xa0entjakobskega gledali\xc5\xa1\xc4\x8da so v dru\xc5\xa1tvo prostovoljno v\xc4\x8dlanjeni ljudje vseh starosti, ki se z gledali\xc5\xa1ko dejavnostjo ukvarjajo ljubiteljsko v svojem prostem \xc4\x8dasu in za to ne prejemajo honorarja. Pri predstavah sodelujejo s profesionalnimi zunanjimi sodelavci (re\xc5\xbeiserji, dramaturgi, kostumografi, scenografi, itd.), ki k projektom pristopijo pogodbeno, med njimi pa se najdejo tako velika imena slovenske gledali\xc5\xa1ke scene, kot so Mile Korun, Diego de Brea, Zvone \xc5\xa0edlbauer, Gojmir Le\xc5\xa1njak, Ga\xc5\xa1per Ti\xc4\x8d, Boris Kobal in drugi. Novi \xc4\x8dlani se dru\xc5\xa1tvu po navadi priklju\xc4\x8dijo z uspe\xc5\xa1no opravljeno avdicijo. \xc5\xa0entjakobsko gledali\xc5\xa1\xc4\x8de \xc5\xbee od nekdaj predstavlja za \xc5\xa1tevilne mlade igralce odsko\xc4\x8dno desko na njihovi poklicni igralski poti. Na \xc5\xa0entjakobskem odru so igralske izku\xc5\xa1nje pridobivali Danilo Bu\xc4\x8dar, Ivan Cesar, Metka Bu\xc4\x8dar, An\xc4\x8dka Levarjeva, Stane Sever, Miran Sancin, Frane Mil\xc4\x8dinski - Je\xc5\xbeek, Bine Matoh, Sa\xc5\xa1a Pav\xc4\x8dek, Draga Poto\xc4\x8dnjak, Barbara Cerar, Nata\xc5\xa1a Barbara Gra\xc4\x8dner, Lara Jankovi\xc4\x8d, Jurij Zrnec\xe2\x80\xa6 Sicer pa ima to gledali\xc5\xa1\xc4\x8de tudi pomembno socialno-vzgojno funkcijo, saj s svojim programom dela ponuja mo\xc5\xbenosti kakovostnega in ustvarjalnega pre\xc5\xbeivljanja prostega \xc4\x8dasa. \xc5\xa0entjakobsko dru\xc5\xa1tvo je sofinancirano s strani  Mestne ob\xc4\x8dine Ljubljana ter  Javnega sklada za kulturne dejavnosti, vendar pa ve\xc4\x8d kot polovico potrebnih sredstev zaslu\xc5\xbei samo._NEWLINE_\xc5\xa0entjakobsko gledali\xc5\xa1\xc4\x8de se redno udele\xc5\xbeuje razli\xc4\x8dnih festivalov po vsej Sloveniji, med drugim dveh najve\xc4\x8djih tekmovalnih festivalov ljubiteljskih gledali\xc5\xa1\xc4\x8d,  Linhartovega sre\xc4\x8danja in  \xc4\x8cufarjevih dnevov, na katerih je tudi v zadnjem \xc4\x8dasu prejelo \xc5\xa1tevilne nagrade. V sezoni 2008/2009 je na obeh omenjenih tekmovanjih slavila predstava Bog v re\xc5\xbeiji Ga\xc5\xa1perja Ti\xc4\x8da, in sicer na prvem v kategoriji za glavno mo\xc5\xa1ko vlogo (Boris Car) in na drugem v kategoriji za najbolj\xc5\xa1o predstavo po izboru \xc5\xbeirije. Sezono zatem je na Linhartovem sre\xc4\x8danju Mati\xc4\x8dka za najbolj\xc5\xa1o predstavo prejela predstava Prevzetnost in pristranost v re\xc5\xbeiji Zvoneta \xc5\xa0edlbauerja ter Ana Lavrinc za najbolj\xc5\xa1o \xc5\xbeensko vlogo v omenjeni predstavi, \xc4\x8cufarjevo plaketo po izboru ob\xc4\x8dinstva pa predstava Dru\xc5\xbeinska zadeva v re\xc5\xbeiji Ja\xc5\xa1e Jamnika. Leta 2009 je bila igralki Ani Lavrinc podeljena \xc5\xa1e presti\xc5\xbena Severjeva nagrada za vlogo Elizabeth Bennet v predstavi Prevzetnost in pristanost.\n_START_SECTION_\nProgram\n_START_PARAGRAPH_\n\xc5\xa0entjakobsko gledali\xc5\xa1\xc4\x8de je repertoarno gledali\xc5\xa1\xc4\x8de abonmajskega tipa, ki deluje na na\xc4\x8din profesionalnih gledali\xc5\xa1\xc4\x8d, razlikuje pa se po nepoklicnem in nepla\xc4\x8danem igralskem ansamblu ter manj\xc5\xa1emu \xc5\xa1tevilu premier in ponovitev. Letno pripravi 5 ali 6 premier, med katerimi sta tudi otro\xc5\xa1ka in maturitetna predstava. Ostale predstave obsegajo vse \xc5\xbeanre, tradicionalno pa se \xc5\xa0entjakobsko gledali\xc5\xa1\xc4\x8de nekoliko bolj nagiba h komedijam. Bilo je tudi eno prvih slovenskih gledali\xc5\xa1\xc4\x8d, ki se je spoprijelo s tako zahtevno zvrstjo kot je mjuzikel, s katerimi \xc5\xa1e danes polni dvorane. Vsako leto ponudijo gledalcem tudi novoletno predstavo.\n_START_SECTION_\nProblematika izselitve iz Mestnega doma\n_START_PARAGRAPH_\nV za\xc4\x8detku novembra 2008 je \xc5\xa0entjakobsko gledali\xc5\xa1\xc4\x8de od Mestne ob\xc4\x8dine Ljubljana na podlagi Strategije razvoja na podro\xc4\x8djih kulture v MOL 2008-2011 dobilo odpoved najemne pogodbe v sedanjih prostorih, v katerih deluje \xc5\xbee 76 let. Strategija predvideva njegovo preselitev v Dom \xc5\xa0panskih borcev, kjer trenutno deluje Gledali\xc5\xa1\xc4\x8de za otroke in mlade Ljubljana, ki naj bi bilo z letom 2009 pripojeno  Lutkovnemu gledali\xc5\xa1\xc4\x8du Ljubljana. Dru\xc5\xa1tvo \xc5\xa0entjakobsko gledali\xc5\xa1\xc4\x8de se, ob podpori \xc5\xa1tevilnih uveljavljenih imen strokovne javnosti, ne strinja z odlo\xc4\x8ditvijo mestne oblasti, saj meni, da bi menjava lokacije resno ogrozila njegovo delovanje in identiteto.\n_START_SECTION_\nRazplet\n_START_PARAGRAPH_\nRezultat \xc5\xa1tevilnih pogajanj, ki so trajala skoraj leto dni, je kompromis med Mestno ob\xc4\x8dino Ljubljana, \xc5\xa0entjakobskim gledali\xc5\xa1\xc4\x8dem, Lutkovnim gledali\xc5\xa1\xc4\x8dem ter Gledali\xc5\xa1\xc4\x8dem za otroke in mlade (ki kot tako ne obstaja ve\xc4\x8d in deluje kot dramski oddelek Lutkovnega gledali\xc5\xa1\xc4\x8da). Mestni dom je v celoti predan v upravljanje Lutkovnemu gledali\xc5\xa1\xc4\x8du, ki izvaja predstave tudi na \xc5\xa0entjakobskem odru. Uprava \xc5\xa0entjakobskega gledali\xc5\xa1\xc4\x8da se je preselila na bli\xc5\xbenji Vodnikov trg, kjer ima tudi nove vadbene prostore, vendar predstave \xc5\xa1e naprej uprizarja na \xc5\xa0entjakobskem odru v Mestnem domu na Krekovem trgu. Nekdanje Gledali\xc5\xa1\xc4\x8de za otroke in mlade je svojo zadnjo predstavo v \xc5\xa0panskih borcih odigralo septembra 2009. \xc5\xa0panski borci so postali nov center kulture z raznolikim programom in so med drugim domicil mednarodnega ansambla za sodobni ples EnKnapGroup.'